CELEX: 32020Q0722(02)
Language: ga
Date: 2020-03-26 00:00:00
Title: Cinneadh Uimh. 1/2020 Bhord Rialaithe an Chomhghnóthais Shift2rail an 26 Márta 2020 lena leagtar síos rialacha inmheánacha maidir le srianta ar chearta áirithe de dhaoine is ábhar do na sonraí i ndáil le sonraí pearsanta a phróiseáil faoi chuimsiú fheidhmiú S2R JU

22.7.2020   
               
               
                  GA
               
               
                  Iris Oifigiúil an Aontais Eorpaigh
               
               
                  L 236/7
               
            
         CINNEADH Uimh. 1/2020 BHORD RIALAITHE AN CHOMHGHNÓTHAIS SHIFT2RAIL
         an 26 Márta 2020
         lena leagtar síos rialacha inmheánacha maidir le srianta ar chearta áirithe de dhaoine is ábhar do na sonraí i ndáil le sonraí pearsanta a phróiseáil faoi chuimsiú fheidhmiú S2R JU
         BORD RIALAITHE AN CHOMHGHNÓTHAIS SHIFT2RAIL (dá ngairtear “Comhghnóthas S2R” anseo ina dhiaidh seo),
         Ag féachaint don Chonradh ar Fheidhmiú an Aontais Eorpaigh (1),
         Ag féachaint do Rialachán (AE) 2018/1725 ó Pharlaimint na hEorpa agus ón gComhairle an 23 Deireadh Fómhair 2018 maidir le daoine nádúrtha a chosaint i ndáil le próiseáil sonraí pearsanta ag institiúidí, comhlachtaí, oifigí agus gníomhaireachtaí an Aontais agus maidir le saorghluaiseacht a leithéid de shonraí, agus lena n‐aisghairtear Rialachán (CE) Uimh. 45/2001 agus Cinneadh Uimh. 1247/2002/CE (2), agus, go háirithe Airteagal 25 de sin,
         Ag féachaint do Rialachán (AE) Uimh. 642/2014 an 16 Meitheamh 2014 lena mbunaítear an Comhghnóthas Shift2Rail ón gComhairle (3), agus go háirithe Airteagal 8 de na Reachtanna atá i gceangal leis an Rialachán sin,
         Ag féachaint do Threoir an Mhaoirseora Eorpaigh ar Chosaint Sonraí ar Airteagal 25 den Rialachán nua agus rialacha inmheánacha,
         Tar éis dul i gcomhairle leis an MECS an 12 Samhain 2019, de réir Airteagal 41 (2) de Rialachán (AE) 2018/1725,
         Ag féachaint do mholtaí an Mhaoirseora Eorpaigh ar Chosaint Sonraí (“MECS”) an 18 Nollaig 2019,
         Tar éis dul i gcomhairle le Coiste Foirne Chomhghnóthas S2R,
         De bharr an mhéid a leanas:
         
                     (1)
                  
                  
                     Ní fhoráiltear srianadh ar chearta ábhair sonraí ach amháin trí ghníomhartha dlíthiúla arna nglacadh ar bhonn na gConarthaí. I gcás nach féidir na srianta sin a bhunú ar ghníomhartha dlíthiúla arna nglacadh ar bhonn na gConarthaí, foráiltear le Rialachán (AE) 2018/1725 go bhféadfar, i gcásanna a bhaineann le hoibríochtaí Chomhghnóthas S2R, srianta a fhoráil trí rialacha inmheánacha, lena n‐áirítear a fhorálacha maidir le measúnú ar riachtanas agus comhréireacht srianta.
                  
               
                     (2)
                  
                  
                     De réir Airteagal 25(1) de Rialachán (AE) 2018/1725, ba cheart srianta ar fheidhmiú Airteagail 14 go 22, 35 agus 36, chomh maith le hAirteagal 4 den Rialachán sin, sa mhéid go dtagann a fhorálacha leis na cearta agus na dualgais a fhoráiltear in Airteagail 14 go 22, a bhunú ar rialacha inmheánacha a bheidh le glacadh ag Comhghnóthas S2R.
                  
               
                     (3)
                  
                  
                     Faoi chuimsiú a fheidhmiú riaracháin, féadfaidh Comhghnóthas S2R fiosrúcháin riaracháin agus imeachtaí araíonachta a dhéanamh, réamhghníomhaíochtaí a dhéanamh a bhaineann le cásanna neamhrialtachtaí a thuairiscítear do OLAF, cásanna sceithireachta a phróiseáil, nósanna imeachta (foirmiúila agus neamhfhoirmiúila) ciaptha a phróiseáil, gearáin inmheánacha agus seachtracha a phróiseáil , iniúchtaí inmheánacha a sheoladh, imscrúduithe a dhéanamh tríd an Oifigeach Cosanta Sonraí i gcomhréir le hAirteagal 45(2) de Rialachán (AE) 2018/1725 agus imscrúduithe slándála inmheánacha (TF) a dhéanamh.
                  
               
                     (4)
                  
                  
                     Déanann Comhghnóthas S2R próiseáil ar roinnt catagóirí sonraí pearsanta, lena n‐áirítear sonraí aitheantais, sonraí teagmhála, sonraí gairmiúla, sonraí riaracháin, sonraí a fhaightear ó fhoinsí faoi leith, sonraí cumarsáide leictreonaí agus sonraí tráchta, agus sonraí a bhaineann leis an gcás (mar shampla réasúnaíocht, sonraí iompair, breithmheasanna, sonraí feidhmíochta agus iompair agus sonraí a bhaineann le nó a thagann chun cinn maidir le hábhar an nós imeachta nó na gníomhaíochta) (4).
                  
               
                     (5)
                  
                  
                     Feidhmíonn Comhghnóthas S2R, arna ionadú ag a Stiúrthóir Feidhmiúcháin, mar rialaitheoir sonraí.
                  
               
                     (6)
                  
                  
                     Stóráiltear na sonraí pearsanta go daingean i dtimpeallacht leictreonach nó ar pár chun rochtain neamhdhleathach nó aistriú sonraí chuig daoine nach bhfuil gá acu le bheith ar an eolas a chosc. Ní choimeádtar na sonraí pearsanta a phróiseáiltear níos faide ná mar is gá agus mar is cuí chun na críocha lena ndéantar próiseáil na sonraí don tréimhse a shonraítear sna fógraí cosanta sonraí, ráitis phríobháideachais nó taifid de chuid Chomhghnóthas S2R.
                  
               
                     (7)
                  
                  
                     Ba cheart go mbeadh feidhm ag na rialacha inmheánacha maidir leis na hoibríochtaí próiseála go léir a dhéanann Comhghnóthas S2R i bhfeidhmiú fiosrúchán riaracháin, imeachtaí araíonachta, réamhghníomhaíochtaí a bhaineann le cásanna neamhrialtachtaí ionchasacha a thuairiscítear do OLAF, nósanna imeachta sceithireachta, nósanna imeachta (foirmiúla agus neamhfhoirmiúla) maidir le cásanna ciaptha, próiseála gearán inmheánach agus seachtrach, iniúchtaí inmheánacha, na himscrúduithe arna ndéanamh ag an Oifigeach Cosanta Sonraí i gcomhréir le hAirteagal 45(2) de Rialachán (AE) 2018/1725, imscrúduithe slándála (TF) arna láimhseáladh go hinmheánach nó le rannpháirtíocht sheachtrach (e.g. CERT-AE).
                  
               
                     (8)
                  
                  
                     Ba cheart feidhm a bheith ag na rialacha inmheánacha sin maidir le hoibríochtaí próiseála a dhéantar roimh oscailt na nósanna imeachta dá dtagraítear thuas, le linn na nósanna imeachta sin agus le linn faireachán a dhéanamh ar an obair leantach ar thoradh na nósanna imeachta sin. Ba cheart go gcuimseodh sé cúnamh agus comhar a chuir Comhghnóthas S2R ar fáil d'údaráis náisiúnta agus d'eagraíochtaí idirnáisiúnta lasmuigh dá imscrúduithe riaracháin.
                  
               
                     (9)
                  
                  
                     I gcásanna ina bhfuil feidhm ag na rialacha inmheánacha sin, caithfidh Comhghnóthas S2R údar a thabhairt lena mínítear cén fáth a bhfuil na srianta fíor-riachtanach agus comhréireach i sochaí dhaonlathach agus go n‐urramóidh siad bunbhrí na gceart agus na saoirsí bunúsacha.
                  
               
                     (10)
                  
                  
                     Laistigh den chreat seo, caithfidh Comhghnóthas S2R géilleadh, chomh fada agus is féidir, do chearta bunúsacha na n‐ábhar sonraí le linn na nósanna imeachta thuasluaite, go háirithe, do na cearta a bhaineann le ceart eolas a sholáthar, rochtain agus ceartaithe, ceart scriosta, srian ar phróiseáil, cearta sárú sonraí pearsanta a chur in iúl don ábhar sonraí nó rúndacht cumarsáide mar a chumhdaítear i Rialachán (AE) 2018/1725.
                  
               
                     (11)
                  
                  
                     Áfach, d'fhéadfadh sé a bheith d'oibleagáid ar Chomhghnóthas S2R srian a chur ar rochtain ar fhaisnéis agus cearta eile de chuid an duine is ábhar do na sonraí, go háirithe chun cosaint a dhéanamh ar a imscrúduithe féin, imscrúduithe agus imeachtaí údarás poiblí eile agus na cearta daoine eile a bhaineann lena imscrúduithe nó nósanna imeachta eile.
                  
               
                     (12)
                  
                  
                     I gcás ina smaoiníonn Comhghnóthas S2R ar shrian a chur i bhfeidhm, déanfar an riosca do chearta agus do shaoirsí an duine is ábhar do na sonraí a mheas, go háirithe, i gcoinne an riosca do chearta agus do shaoirsí na ndaoine eile is ábhar do na sonraí agus an baol go gcuirfí éifeacht imscrúduithe nó nósanna imeachta Chomhghnóthas S2R ar ceal, mar shampla, trí fhianaise a bheith scriosta. Baineann na rioscaí do chearta agus saoirsí an ábhair sonraí go príomha, ach níl siad teoranta dóibh, le rioscaí clú agus rioscaí don cheart cosanta agus don cheart éisteacht a fháil.
                  
               
                     (13)
                  
                  
                     Ar an ábhar sin féadfaidh Comhghnóthas S2R srian a chur leis an bhfaisnéis chun cosaint a dhéanamh ar an imscrúdú mar aon le cearta bunúsacha agus saoirsí bunúsacha ábhar sonraí eile.
                  
               
                     (14)
                  
                  
                     Ba cheart do Chomhghnóthas S2R monatóireacht ó am go chéile a dhéanamh ar na coinníollacha a thugann údar maith don srian lena chinntiú go bhfuil feidhm fós leis agus deireadh a chur leis an srian mura mbíonn feidhm leis.
                  
               
                     (15)
                  
                  
                     Ba cheart don Rialaitheoir a chur in iúl don Oifigeach Cosanta Sonraí láithreach nuair a chuirtear ar athló agus le linn na n‐athbhreithnithe,
                  
               TAR ÉIS AN CINNEADH SEO A GHLACADH:
         
            Airteagal 1
            Ábhar agus raon feidhme
            
               1.   Leagtar síos sa Chinneadh seo rialacha a bhaineann leis na coinníollacha faoina bhféadfaidh Comhghnóthas S2R, faoi chuimsiú a nósanna imeachta a leagtar amach i mír 2, srian a chur ar fheidhmiú na gceart atá cumhdaithe in Airteagail 14 go 21, 35 agus 36, chomh maith le hAirteagal 4 de, i gcomhréir le hAirteagal 25 de Rialachán (AE) 2018/1725.
            
            
               2.   Faoi chuimsiú fheidhmiú riaracháin Chomhghnóthas S2R, tá feidhm ag an gcinneadh seo maidir leis na hoibríochtaí próiseála ar shonraí pearsanta atá déanta ag Oifig an Chláir chun críocha: fiosrúcháin riaracháin a dhéanamh, imeachtaí araíonachta a chur i gcrích, réamhghníomhaíochtaí a bhaineann le cásanna neamhrialtachtaí ionchasacha a thuairiscítear do OLAF a sheoladh, cásanna sceithireachta a phróiseáil, nósanna imeachta (foirmiúla agus neamhfhoirmiúla) ciaptha a chur i gcrích, gearáin inmheánacha agus seachtracha a phróiseáil, imscrúduithe arna ndéanamh ag an Oifigeach Cosanta Sonraí i gcomhréir le hAirteagal 45(2) de Rialachán (AE) 2018/1725 agus imscrúduithe slándála (FT) arna láimhseáil go hinmheánach nó le rannpháirtíocht sheachtrach (e.g. CERT-AE).
            
            
               3.   I measc na gcatagóirí sonraí lena mbaineann tá sonraí aitheantais, sonraí teagmhála, sonraí gairmiúla, sonraí riaracháin, sonraí arna bhfáil ó fhoinsí ar leith, cumarsáid leictreonach agus sonraí tráchta agus sonraí a bhaineann leis an gcás, mar shampla réasúnaíocht, sonraí iompraíochta, measúnuithe, sonraí feidhmíochta agus iompair agus sonraí a bhaineann le hábhar an nós imeachta nó na gníomhaíochta nó a tugadh ar aghaidh maidir leis.
            
            
               4.   Agus Comhghnóthas S2R ag comhlíonadh a dhualgais maidir le cearta an duine is ábhar do na sonraí faoi Rialachán (AE) 2018/1725, déanfar machnamh ar aon díolúintí a leagtar síos sa Rialachán sin a fheidhmiú.
            
         
         
            Airteagal 2
            Na hoibleagáidí atá ar an rialaitheoir
            Is é Comhghnóthas S2R rialaitheoir na n‐oibríochtaí próiseála, a ndéanann a Stiúrthóir Feidhmiúcháin ionadaíocht dó.
         
         
            Airteagal 3
            Sonraíocht na gcoimircí
            
               1.   Cuirfidh Comhghnóthas S2R i bhfeidhm na coimircí seo a leanas atá dírithe chun cosc a chur ar mhí-úsáid nó ar rochtain neamhdhleathach ar sonraí pearsanta nó a n‐aistriú neamhdhleathach:
               
                           (a)
                        
                        
                           Coimeádfar doiciméid pháipéir i gcófraí sábháilte agus ní bheidh rochtain orthu ach ag baill foirne údaraithe amháin;
                        
                     
                           (b)
                        
                        
                           Stórálfar na sonraí leictreonacha go léir i bhfeidhmchlár sábháilte TF de réir chaighdeán slándála Chomhghnóthas S2R, agus i bhfillteáin áirithe leictreonacha agus teacht orthu ag baill foirne údaraithe amháin. Deonófar leibhéil iomchuí rochtana cás ar chás;
                        
                     
                           (c)
                        
                        
                           Beidh an bunachar sonraí cosanta ag pasfhocal trí chóras sínithe isteach shingil agus beidh sé ceangailte go huathoibríoch le haitheantas agus pasfhocal an úsáideora, lena n‐áirítear “ainm bréige” agus/nó “criptiú” nuair is iomchuí. Tá cosc iomlán ar dhuine ar bith eile a chur in ionad úsáideoir ar leith. Coimeádfar na taifid leictreonacha go daingean chun rúndacht agus príobháideacht na sonraí atá iontu a chosaint;
                        
                     
                           (d)
                        
                        
                           Tá dualgas rúndachta ar gach duine a mbeidh teacht acu ar na sonraí.
                        
                     
            
               2.   De réir Airteagal 6(3), ba cheart go mbeadh na coimircí dá dtagraítear i mír 1 faoi réir athbhreithnithe tréimhsiúla.
            
            
               3.   Léirítear tréimhse choinneála na sonraí pearsanta dá dtagraítear in Airteagal 1(3) ina fógraí cosanta sonraí, ina ráitis phríobháideachta nó ina taifid dá dtagraítear in Airteagal 7(1). Ní bheidh an tréimhse choinneála níos faide ná mar is gá agus is iomchuí chun na críocha a ndéantar na sonraí a phróiseáil ina gcomhair (5).
            
         
         
            Airteagal 4
            Forais srianta
            
               1.   Ní chuirfidh Comhghnóthas S2R aon srian i bhfeidhm ach amháin chun coimirciú a dhéanamh in aghaidh an méid seo a leanas:
               
                           (a)
                        
                        
                           an tslándáil náisiúnta, an tslándáil phoiblí nó cosaint na mBallstát;
                        
                     
                           (b)
                        
                        
                           cionta coiriúla a chosc, a imscrúdú, a bhrath agus a ionchúiseamh nó pionóis choiriúla a fhorghníomhú, lena n‐áirítear coimirciú a dhéanamh in aghaidh bagairtí don tslándáil phoiblí agus cosc a dhéanamh ar na bagairtí sin;
                        
                     
                           (c)
                        
                        
                           cuspóirí tábhachtacha eile a bhaineann le leas poiblí ginearálta an Aontais nó Ballstáit, go háirithe cuspóirí chomhbheartas eachtrach agus slándála an Aontais nó leas tábhachtach eacnamaíoch nó airgeadais de chuid an Aontais nó de chuid Ballstáit, lena n‐áirítear ábhair airgeadaíochta, bhuiséadacha agus chánachais, sláinte phoiblí agus slándáil shóisialta;
                        
                     
                           (d)
                        
                        
                           slándáil inmheánach institiúidí agus chomhlachtaí an Aontais, lena n‐áirítear a gcuid líonraí cumarsáide leictreonaí;
                        
                     
                           (e)
                        
                        
                           sáruithe eitice a chosc, a imscrúdú, a bhrath agus a ionchúiseamh i gcás gairmeacha rialáilte;
                        
                     
                           (f)
                        
                        
                           feidhm faireacháin, imscrúdúcháin nó rialála a bhfuil baint aici, fiú go hócáideach, le feidhmiú údaráis oifigiúla sna cásanna dá dtagraítear i bpointí (a) go (c);
                        
                     
                           (g)
                        
                        
                           an duine is ábhar do na sonraí nó cearta agus saoirsí daoine eile a chosaint;
                        
                     
                           (h)
                        
                        
                           éilimh faoin dlí sibhialta a fhorfheidhmiú.
                        
                     
            
               2.   Mar fheidhmiú áirithe na gcríocha a mhínítear i mír 1 thuas, féadfaidh Comhghnóthas S2R srianta a chur i bhfeidhm, sna cúinsí seo a leanas:
               
                           (a)
                        
                        
                           maidir le sonraí pearsanta arna malartú le seirbhísí an Choimisiúin nó le hinstitiúidí, comhlachtaí, gníomhaireachtaí agus oifigí eile an Aontais;
                           
                                       —
                                    
                                    
                                       i gcás ina bhfuil seirbhís den sórt sin ón Choimisiún, institiúid, comhlacht nó gníomhaireacht de chuid an Aontais, i dteideal feidhmiú na gceart atá liostaithe a shrianadh ar bhonn gníomhartha eile dá bhforáiltear in Airteagal 25 de Rialachán (AE) 2018/1725 nó de réir Chaibidil IX den Rialachán sin nó le gníomhartha bunaithe institiúidí, comhlachtaí, gníomhaireachtaí agus oifigí eile an Aontais;
                                    
                                 
                                       —
                                    
                                    
                                       sa chás go gcuirfí cuspóir a leithéid de shrian atá ag an tseirbhís Choimisiúin, institiúid, comhlacht nó gníomhaireacht an Aontais sin i gcontúirt mura gcuirfeadh Comhghnóthas S2R srian coibhéiseach i bhfeidhm maidir leis na sonraí pearsanta céanna.
                                    
                                 
                     
                           (b)
                        
                        
                           maidir le sonraí pearsanta arna mhalartú le húdaráis inniúla na mBallstát;
                           
                                       —
                                    
                                    
                                       i gcás ina bhféadfadh údaráis inniúla na mBallstát srianta a chur ar fheidhmiú na gceart agus na n‐oibleagáidí sin ar bhonn na ngníomhartha dá dtagraítear in Airteagal 23 de Rialachán (AE) 2016/679 ó Pharlaimint na hEorpa agus ón gComhairle (6), nó faoi bhearta náisiúnta lena dtrasuitear Airteagail 13(3), 15(3) nó 16(3) de Threoir (AE) 2016/680 ó Pharlaimint na hEorpa agus ón gComhairle (7);
                                    
                                 
                                       —
                                    
                                    
                                       sa chás go gcuirfí cuspóir a leithéid de shrian atá ag an údarás inniúil sin i gcontúirt mura gcuirfeadh Comhghnóthas S2R srian coibhéiseach i bhfeidhm maidir leis na sonraí pearsanta céanna.
                                    
                                 
                     
                           (c)
                        
                        
                           maidir le sonraí pearsanta arna malartú le tríú tíortha nó le heagraíochtaí idirnáisiúnta, i gcás ina bhfuil fianaise shoiléir ann gur dóigh go gcuirfidh feidhmiú na gceart agus na n‐oibleagáidí sin comhoibriú Chomhghnóthas S2R le tríú tíortha nó le heagraíochtaí idirnáisiúnta i mbaol agus é i mbun a chúraimí.
                        
                     Sula gcuirfidh sí srianta i bhfeidhm ar na cúiseanna dá dtagraítear i bpointe (a) agus i bpointe (b) den chéad fhomhír, rachaidh Comhghnóthas S2R i gcomhairle le seirbhísí ábhartha an Choimisiúin, le hinstitiúidí an Aontais, le comhlachtaí, le gníomhaireachtaí, le hoifigí nó le húdaráis inniúla na mBallstát murar léir go bhfuil sé soiléir don Chomhghnóthas S2R go bhforáiltear do chur i bhfeidhm srianta i gceann de na gníomhartha dá dtagraítear sna pointí sin.
            
         
         
            Airteagal 5
            Srianta agus cearta daoine is ábhair do na sonraí
            
               1.   I gcásanna a bhfuil bonn cirt leo agus faoi réir na gcoinníollacha a mhínítear sa Chinneadh seo, féadfaidh an rialaitheoir na cearta seo a leanas a shrianadh i gcomhthéacs na n‐oibríochtaí próiseála atá liostaithe in Airteagal 1(2) agus i mír 2 thíos más gá agus comhréireach:
               
                           (a)
                        
                        
                           An ceart chun faisnéise;
                        
                     
                           (b)
                        
                        
                           An ceart rochtana;
                        
                     
                           (c)
                        
                        
                           Ceart chun próiseáil a cheartú, a scriosadh agus a shrianadh;
                        
                     
                           (d)
                        
                        
                           An ceart chun sárú sonraí pearsanta a chur in iúl don duine is ábhar do na sonraí;
                        
                     
                           (e)
                        
                        
                           An ceart rúndachta maidir le cumarsáid leictreonach;
                        
                     
            
               2.   I gcásanna a bhfuil bonn cirt leo agus chun na críocha a luaitear in Airteagal 4(1) a chosaint, féadfaidh an rialaitheoir srianta a chur i bhfeidhm i gcomhthéacs na n-oibríochtaí próiseála seo a leanas dá dtagraítear in Airteagal 1(2):
               
                           (a)
                        
                        
                           fiosrúcháin riaracháin agus imeachtaí smachta a chur i bhfeidhm;
                        
                     
                           (b)
                        
                        
                           réamhghníomhaíochtaí um chásanna folaigh neamhrialtachtaí a tuairiscíodh do OLAF;
                        
                     
                           (c)
                        
                        
                           nósanna imeachta sceithireachta;
                        
                     
                           (d)
                        
                        
                           nósanna imeachta (foirmiúla agus neamhfhoirmiúla) i gcásanna ciaptha;
                        
                     
                           (e)
                        
                        
                           gearáin inmheánacha agus seachtracha a phróiseáil;
                        
                     
                           (f)
                        
                        
                           iniúchtaí inmheánacha;
                        
                     
                           (g)
                        
                        
                           na himscrúduithe arna ndéanamh ag an Oifigeach Cosanta Sonraí i gcomhréir le hAirteagal 45(2) de Rialachán (AE) 2018/1725;
                        
                     
                           (h)
                        
                        
                           imscrúduithe slándála (TF) arna láimhseáil go hinmheánach nó trí phlé seachtrach (e.g. CERT-AE);
                        
                     
                           (i)
                        
                        
                           faoi chuimsiú an nós imeachta bainistíochta deontais nó soláthair, tar éis an dáta deiridh a gcuirtear isteach na glaonna ar thograí nó chun tairiscintí a chur i bhfeidhm.
                        
                     
            
               3.   I gcomhthéacs an nós imeachta maidir le cásanna ciaptha, féadfar na cearta dá dtagraítear i mír 1 a theorannú faoi na coinníollacha céanna, cé is moite den cheart chun sárú sonraí pearsanta a chur in iúl don duine is ábhar do na sonraí dá dtagraítear i bpointe (d) de mír 1.
            
            
               4.   I gcomhthéacs an nós imeachta bainistíochta deontais nó soláthair, féadfar na cearta dá dtagraítear i mír 1 a theorannú faoi na coinníollacha céanna, cé is moite den cheart chun ceartaithe, scriosadh agus srianadh próiseála dá dtagraítear i bpointe (c) de mhír 1.
            
            
               5.   I gcásanna a bhfuil bonn cirt leo agus faoi réir na gcoinníollacha a mhínítear sa Chinneadh seo, féadfaidh an Rialaitheoir srian a chur ar an gceart chun próiseáil a cheartú, a scriosadh agus a shrianadh cé is moite de na heisceachtaí dá bhforáiltear i mír 3 agus i mír 4.
            
            
               6.   I gcás ina chuireann Comhghnóthas S2R srian, go hiomlán nó go páirteach, ar chur i bhfeidhm na gceart dá dtagraítear i míreanna 1, 3, 4 agus 5, déanfaidh sé na bearta atá leagtha amach in Airteagail 6 agus 7 den Chinneadh seo.
            
            
               7.   I gcás ina n‐iarrfaidh daoine is ábhar do na sonraí rochtain ar a gcuid sonraí pearsanta a próiseáladh i gcomhthéacs cás sonrach amháin nó níos mó nó d'oibríocht phróiseála ar leith, i gcomhréir le hAirteagal 17 de Rialachán (AE) 2018/1725, cuirfidh Comhghnóthas S2R teorainn lena mheasúnú ar an iarratas sonraí pearsanta sin amháin.
            
         
         
            Airteagal 6
            Riachtanas agus comhréireacht na srianta
            
               1.   Sa chás go bhfuil srian atá bunaithe ar Airteagal 4 i bhfeidhm, beidh sé riachtanach agus comhréireach, agus na rioscaí do chearta agus do shaoirsí na ndaoine is ábhar do na sonraí á gcur san áireamh, agus tabharfar aird ar bhunús na gceart agus na saoirsí bunúsacha i sochaí dhaonlathach.
            
            
               2.   Má mheastar srian a chur i bhfeidhm, déanfar tástáil riachtanais comhréireachta bunaithe ar na rialacha atá ann faoi láthair. Déanfar an tástáil freisin faoi chuimsiú an athbhreithnithe thréimhsiúil, tar éis measúnú an bhfuil feidhm fós ag na cúiseanna fíorasacha agus dlíthiúla leis an srian. Déanfar é a dhoiciméadú trí nóta measúnaithe inmheánaigh chun críocha freagrachta ar bhonn cás in aghaidh a chéile.
            
            
               3.   Beidh feidhm shealadach ag na srianta. Beidh feidhm acu chomh fada agus a bheidh na cúiseanna a thugann údar leo infheidhme. Go háirithe sa chás go meastar nach gcuirfeadh feidhmiú an chirt srianta deireadh le héifeacht an tsriain a fhorchuirtear a thulleadh, nó nach mbeadh éifeacht dhíobhálach ar chearta nó ar shaoirsí daoine eile is ábhar do na sonraí.
               Déanfaidh Comhghnóthas S2R athbhreithniú ar chur i bhfeidhm an tsriain gach sé mhí tar éis é a ghlacadh agus ar dhúnadh an fhiosrúcháin, an nóis imeachta nó an imscrúdaithe ábhartha. Ina dhiaidh sin, déanfaidh an rialaitheoir faireachán gach sé mhí le cinntiú an bhfuil gá ann aon srian a choinneáil i bhfeidhm.
            
            
               4.   I gcás ina bhfeidhmíonn Comhghnóthas S2R, go hiomlán nó go páirteach, na srianta atá bunaithe ar Airteagal 4 den Chinneadh seo, taifeadfaidh sé na cúiseanna leis an srian, an bunús dlí de réir mhír 1 thuas, lena n‐áirítear measúnú ar riachtanas agus comhréireacht an tsriain.
               Clárófar an taifead agus, má bhaineann le hábhar, clárófar na doiciméid mar a bhfuil codanna bunúsacha fíorasacha agus dlíthiúla. Cuirfear iad ar fáil ag an Maoirseoir Eorpach um Chosaint Sonraí ar iarratas.
            
         
         
            Airteagal 7
            Oibleagáid eolas a thabhairt
            
               1.   Áireoidh Comhghnóthas S2R sna fógraí cosanta sonraí, sna ráitis phríobháideachais nó sna taifid i gcomhréir le hAirteagal 31 de Rialachán (AE) 2018/1725 a fhoilsítear ar a shuíomh gréasáin agus/nó ar an inlíon ag cur daoine is ábhar do na sonraí ar an eolas faoina gcearta i gcomhthéacs nóis imeachta ar leith, eolas a bhaineann le srianadh féideartha na gceart seo. Cuimseoidh an t‐eolas cad iad na cearta a bhféadfar srian a chur orthu, na cúiseanna leis agus scála ama.
               Gan dochar d'fhorálacha Airteagail 6(4), cuirfidh Comhghnóthas S2R, i gcás ina mbeidh sé comhréireach, na daoine go léir is ábhar do na sonraí, a meastar go bhfuil siad bainteach leis an oibríocht phróiseála ar leith, ar an eolas, duine ar dhuine, faoina gcearta maidir le srianta reatha nó srianta le teacht sa todhchaí, gan mhoill mhíchuí agus i bhfoirm scríofa.
            
            
               2.   I gcás ina gcuireann Comhghnóthas S2R srian, go hiomlán nó go páirteach, ar na cearta atá leagtha amach in Airteagal 5, cuirfidh sé in iúl don duine is ábhar do na sonraí lena mbaineann go bhfuil feidhm leis an srian agus na príomhchúiseanna a bhaineann leis, agus gur féidir gearán a sheoladh chuig an Maoirseoir Eorpach um Chosaint Sonraí nó leigheas breithiúnach a lorg i gCúirt Bhreithiúnais an Aontais Eorpaigh;
               Féadfar soláthar faisnéise dá dtagraítear i mír 2 thuas a chur siar, a fhágáil ar lár nó a dhiúltú dá gcuirfeadh sé éifeacht an tsriain ar ceal i gcomhréir le hAirteagal 25(8) de Rialachán (AE) 2018/1725.
            
         
         
            Airteagal 8
            Athbhreithniú ag an Oifigeach Cosanta Sonraí
            
               1.   Cuirfidh Comhghnóthas S2R, gan moill mhíchuí, in iúl d'Oifigeach Cosanta Sonraí Chomhghnóthas S2R (“an OCS”) aon uair a shrianann an rialaitheoir feidhmiú chearta na ndaoine is ábhar do na sonraí, nó nuair a shíneann sé an srianadh, i gcomhréir leis an gCinneadh seo. Cuirfidh an rialaitheoir rochtain ar fáil do OCS ar an taifead ina mbeidh measúnú ar ghá agus ar chomhréireacht an tsriain agus cláróidh sé an dáta ar cuireadh OCS ar an eolas sa thaifead.
            
            
               2.   Féadfaidh an OCS a iarraidh i scríbhinn ar an rialaitheoir athbhreithniú a dhéanamh ar chur i bhfeidhm na srianta. Cuirfidh an rialaitheoir an OCS ar an eolas i scríbhinn maidir le toradh an athbhreithnithe a iarradh.
            
            
               3.   Beidh an OCS páirteach le linn an nós imeachta. Cuirfidh an rialaitheoir an OCS ar an eolas nuair a chuirfear deireadh leis an srian.
            
         
         
            Airteagal 9
            Teacht i bhfeidhm
            Tiocfaidh an Treoir seo i bhfeidhm an 20ú lá tar éis lá a foilsithe in Iris Oifigiúil an Aontais Eorpaigh.
            
         
         
            Arna dhéanamh sa Bhruiséil, 26 Márta 2020.
            
               
                  Do Bhord Rialaithe S2R JU
               
               Henrik HOLOLEI
               
                  An Cathaoirleach
               
            
         
         
            (1)  IO C 202, 7.6.2016, lch. 47.
         
            (2)  IO L 295, 21.11.2018, lch. 39
         
         
            (3)  IO L 177, 17.6.2014, lch. 9.
         
            (4)  I gcásanna comhrialaitheoireachta déanfar sonraí a phróiseáil de réir na modhanna agus na gcuspóirí arna mbunú sa chomhaontú ábhartha i measc na gcomhrialaitheoirí mar a shainmhínítear in Airteagal 28 de Rialachán (AE) 2018/1725.
         
            (5)  Tá beartas coinneála S2R bunaithe ar chomhaid a choinneáil sa Choimisiún arna rialáil ag an liosta coiteann coinneála, doiciméad rialála (is é SEC(2019)900 an leagan deireanach de) i bhfoirm sceideal coinneála a bhunaíonn na tréimhsí coinneála do na cineálacha éagsúla chomhaid an Choimisiúin
         
            (6)  Rialachán (AE) 2016/679 ó Pharlaimint na hEorpa agus ón gComhairle an 27 Aibreán 2016 maidir le daoine nádúrtha a chosaint i ndáil le sonraí pearsanta a phróiseáil agus maidir le saorghluaiseacht sonraí den sórt sin, agus lena n‐aisghairtear Treoir 95/46/CE (An Rialachán Ginearálta maidir le Cosaint Sonraí) (IO L 119, 4.5.2016, lch. 1).
         
            (7)  Treoir (AE) 2016/680 ó Pharlaimint na hEorpa agus ón gComhairle an 27 Aibreán 2016 i ndáil le cosaint daoine nádúrtha maidir le próiseáil sonraí pearsanta ag údaráis inniúla chun cionta coiriúla a chosc, a imscrúdú, a bhrath nó a ionchúiseamh nó chun pionóis choiriúla a fhorghnoimhú, agus saorghluaiseacht sonraí den sórt sin agus lena n‐aisghairtear Cinneadh Réime 2008/977/CGB ón gComhairle (IO L 119, 4.5.2016, lch. 89).